**27.01.2021г**

Группа: 20 –ЭК-2д

Нохчийн литература

**Урокан ц1е:** **Исаева М.С.** Роман «Ирсан орам».Т1ом болчу хенахь наха гайтина къинхьегаман хьуьнарш.

Нохчийн къам махках даьккхинчу хенахь берийн бошмашкахь белхаш бина Исаева Марьяма. Казахстанехь Джамбульски областехь Iийна иза. Цигахь ша теш хиллачу дахаран хьолех лаьцна, белхалойн хьаналчу къинхьегамах лаьцна тIаьхьо яздийра ду цо шен романашкахь. Оцу романех хьалхарниг араелира 1964 шарахь. «Ирсан орам» цIе йолу роман яра иза. Оцу романан чулацамехь ду нохчийн къам, махках а даьккхина, Казахстанехь хиллачу хенахьлера гIуллакхаш. Сийлахь-боккха Даймехкан тIом дIабоьдуш а болуш, мехкан хьал, ницкъ алсамбаккхарехьа йолчу Iалашонца вовшахкхеттачу тайп-тайпанчу къаьмнех лаьттачу къинхьегаман коллективо тылехь бен хьанал белхаш гайтина «Ирсан орам» роман тIехь. Нохчийн литературехь шуьйра евзаш ю иза а, цул тIаьхьа, 1969 шарахь, зорбанера араяьлла «Ирс кхоллархой» роман а.

«Ирсан орам», «Ирс кхоллархой» трилогин хьалхара ши книга лоруш яра яздархо. Трилогин кхоалгIачу книги тIехь болх беш яра яздархо, амма иза чекхъяккха ца кхиъна автор. Исаева Маръям кхелхина 1977 шеран 17 октябрехь.

Хрестомати тIехь даладо «Ирсан орам» романан дакъош.

**ИРСАН ОРАМ**

«Ирсан орам» - роман кхолларан истори: Ша ца кхоош къахьоьгуш а, оьрсийн литературан диках йолчу произведенех 1емаш д1аихначу шераша кхиийра цуьнан кхоллараллин коьрта амал: ядархо даимана сема яра Даймахканний, халкъанний хьалхахуьттучу декхаршна. Даймехкан т1ом болчу хенахь иза Джамбулски областан Чалан-Тау поселкехь ехаш яра. Цигахь цунна гора вайн мехкан шайн-шайначу къоман векалшца, цхьабартболуш, доттаг1аллица республикан хьуьнарш. Кхузахь йолало иза дукхапланови йолчу романа т1ехь болх бан. Ткъа шаре д1акхочуш болх бира цо гинарг, лайнарг исбаьхьаллин хорме дерзош. 1964 шарахь араелира цуьнан романан хьалхара книга – «Ирсан орам» романехь болчу къинхьегамхой. Кхолламаш, идейни т1етовжамаш романехь говзаллица нохчочун Акаев Русланан, цуьнан оьрсийн зудчун Вассин кхолламца боьзна бу. Вассин да- Грозный-г1алин промыслин белхалочо Советан 1едал доккхуш д1аделла шен дахар. Изий, Русланан да оОьздий ши доттаг1 вара, цундела цуьрриг тамашийна дац Руслан дайн турпаллин хьуьнарех масал оьуцш кхиъна хилар. Цундела кхеташ ду вайна иза, Исрапил къинхьегаман халкъо шен парг1ато къуьйсучу хенехь царна г1оьнна цига вахара. Юха Даймахка веъча Руслан хьалхачулла а каде хьийза, балхана чувулу.

Вассин са метта деара тийначу гуьйренан дийнахь.

Доккхачу корехула зударийн палата самукъане йоккхуш, дезчу дийнан битамаш кхолуш чуьяьржинера комаьрша серло.

**– Со мичахь ю? ХIара хIун ду..? – нуьцкъаша багара мотт керчош, халла хозуьйтуш, ша-шега санна, хаьттира Вассас.**

Аркъал йижинчуьра ха харца йиш а, гIор а доцуш, дукха зама яьллера иза кху чохь Iуьллуш. ДегI а, корта а бинташца луьста бихкина – даI хилла Iуьллура дархо, цхьа бIаьрггий бетан юьхьиггий бен гуш йоцуш.

ХIара шабарца хиллашехь а, и йистхилар тамаша а, баккхий а беш бисира кхуьнца цхьаьна палатехь Iохку зударий.

Йиттина, ведйина, деллачу жIаьлел башха кхин тергал ца еш, йитина хилла Васса гестаповцаша Волгоградан арахь. Ткъа вайчара, и са дIадалаза а хилла, кеманна тIехь кху Красноводскерачу госпитале ялийра.

Велларг денван дуккха а атта хир дара, хIара вовшахдаьккхина дегI тадечул аьлла, хетара массарна а. И метта еана аьлла, кхаъ кхаьчна лоьраш, сестраш цу сохьта схьахьаьлхира. Амма улло гIорта а, бистхила а ца баьхьира воккхачу лоьрах. Меттахъхьера Васса, ткъа шега ха ца харцаделча, халла корта баьккхира агIор.

Сингаттамечу набахте чуьра ара – маьлхе ваьллачунна хIун хетар дара? Иштта хийтира хIокхунна шега бовхачу безамца хьоьжу ши бIаьрг хаабелча. ТIаьхьо-м, шега схьахьожучу, дуьхьал маьнги тIехь Iуьллучу дархочун юьхь а евзира (цкъа а ца йицъян) Вассина.

**– ХIун до ахь? ХIун оьшу хьуна, хьомениг? – аьлла, и эсала бIаьргаш берг шега йистхилча, цуьнан аз а дезаделира.**

**– Вай… стенга доьл…ху? – юха а хаьттира, бIагор хьийзаш йолчу Вассас. «Стенга долхахь а, хьо ма ялахьара уллора дIа», – бохург тесира дага.**

**– Цхьанхьа а ца доьлху. Хьо-м Советски госпиталехь яй.**

**– ХIа-а, – аьлла, синтеме са а даьккхина, дог гIелделлачу кепара, корта гIайби тIера охьабогIу – и оцу минотехь уллохь лаьттачу**сестран эсалчу куьйгаша дIалаьцнера.

БIаьргаш хьаббеш набъозийра дархочунна.

Чохь болчеран дайн маьхьарий девлира. Сестрас каде Вассин коьрта кIел жима гIайба гIортийра, ткъа лоьро, тIе а хилла, цо доьIучу сиэ ладуьйгIира. Тапп-аьлла дIатийра массо а. Лоьро-м, хьала а айавелла, самукъане массаьрга а бIаьргаш кхарстийна, элира:

**– ХIинца кхоччуш таяла магар доллу кхунах! ХIокхунна кхетта наб, шел дарбане хIума хила йиш йоцуш, дика ю.**

Воккхо-о, гIехь сирдиллича санна, къежбелла корта а болуш, хийлазза яйинчу набаро гIелвина, юьхь озийна волу лор цIеххьана векхавеллера, къонвеллера. И дархо цуьнан ненан йиша ю моьттур дара.

**– Ткъа хьо муха ю, Дарья Петровна? – Вассина дагайоьхначу дархочунна тIевирзира лор. Маьнгина улло гIант а хилийна, сестрас**бинташ йосттушехь, цIийн пхене хьаьжира иза. Резахилла корта лестабора, дог деттадалар нийсса долуш. Цу меттехь сестрас меллаша аьрру агIонна а, пхьарсана а хьарчийна бинташ дIасалистира. Елакъежаш хьаьжира иза Дарье Петровне – йирзинчу новкъа ю хьо-м бохучу дагахь.

Бакъду, кховра а лаьцна, чов, тIехьаьжна йирзина аьлла йоллушехь, хьаьжа тIехь боккха шад беш лоьран юьхь сингаттамо кхолийра. Цецъяьлла, шен сирла-боьмаша бIаьргаш къарзийна, лоьре хьаьжира Дарья Петровна. «ХIун дуьйцу ахь? ХIинца а реза вац хьо?» – бохург дара цуьнан юьхьа тIехь гург.

Вацара, ванне а иза-м реза. Хирурга шен нуьцкъала а, сема а пIелгашца кIорге кхийдаш дархочун пхьаьрсан пхенаш, зуда лаза а еш, юх-юха зуьйра. ТIаккха цхьа кIеззиг ойла а йина, саца а велла, куьг тесира, дийцаза дер дац хIара бохучу дагахь.

Ала а элира-кх лохха, амма хаддош, – юха а пхьарс этIо безар бу.

**– Ой-й! Ма алахь! Ма хьийзаехьа со! – дикка новкъа а деана, эккхийтира Дарья Петровнас. Чохь берш а реза боцуш хьоьжура лоьре.**

Къахийтира сестрана дархочух. Цул совнаха, шен хьекъалца, ца оьшурш лело воллу а моьттура.

**– Цо-м хIума а ша юу хIинца, юьхь-куьг а… Вон хьаьжира сестрага лор. ТIаккха, сакхо еш тергал веш болчаьргахьа а вирзина, къаьхьа батт а**саттийна, кхоьссира:

**–Лоьрашна жижиг доручул башха ца хета-кхи адам этIош!**

Массара а бIаьргийн негIарш охьадахийтира. Ткъа, лор, дархочун пхьарс дIа а хоьцуш, хьала а гIаьттина неIарехьа велира. Дарья Петровна а тIехь, бехкала а бахана, цхьа а йист ца хилира. Юха а хьаьжна, сапаргIат элира лоьро:

**– Къинхетам бер вай хьох, Дарья Петровна. Сайн сакъерлахь а, – аьлла, Iоттар а йина, – ца ер вай хьуна операци. – Йоккхаеш Дарья Петровна**шега дIахьаьжча, тIетуьйхира: – Гой хьуна, ма-дарра аьлча, хьоьга хIума а яалур ю, дегIана Iуналла а далур ду… – Ткъа болх? Болх?

**– Болх а балур бу.**

Дарья Петровна йоцург, чохь берш, белш сеттош, лоьро лелочух ца бешаш, вовшашка хьаьвсира. Цхьаммо-м, лохха, амма хозуьйтуш, элира шена уллохь Iуьллучуьнга:

**– Гой хьуна цо хьийзориг? Царна-м бен а ца хетий хьо лазаварх, урс Iитта Iема-кхи уьш цу тIехь.**

Ткъа Дарья Петровнас, синтем хилла ела а къежна, – болх бабелчхьана, оллушехь, шен къамел чекхдаьккхира хирурго:

– …архитекторан боцург.

Иза а аьлла, неIаран тIам лецира лоьро.

**– Ойн, и хIун ду ахь дуьйцург! – ирча цIогIа делира дархочун. – Ас хIун дийр ду кху дуьненах, сайна беза болх ца бабелча? Иза а**Даймохк денбан оьшучу меттехь! – Вукхо неI йиллича, тIаьхьа мохь туьйхира : – Ойн, собар дехьа ткъа, Ахмед Абдурзакович! ДIа ма гIохьа иштта къинхетамаза! – Аьтту куьйга аьрруниг, хьалаайина, дIа а кховдош. – Ехьа, хьайн массо а везаш мел волчун дуьхьа, эшахь итт операци а!

Iуьйрре кеманан гудок йийкира, Каспийски хIордан бердан йистехь йолчу госпиталехь мел верг сама а воккхуш.

**– Билггал, дархой балийна вайна, – элира, корехула ара а хьожуш, Дарья Петровнас.**

**– Сталинград паргIатъяьккхина ца бахара ахь? – бехк боккхуш санна, хаьттира са метта деанчу Вассас.**

**– И-м сецца бакъду. Делахь а Турпал-гIалина дIанехьа а бу тIемаш, хIунда аьлча… Эцца неI елла а елла, барми тIехь жимо йоIстаг еара кху**чу санитараша. ДегIехь мел долу цIий дIа а даьлла, докъан басе йирзина яра иза. И са чохь хилар билгалдоккхура наггахь бето бечу узамо.

Чохь мел ерг дог лозуш хьоьжура йоIе. Вовшийн бIаьра олура:

«Цуьнан дерг-м дIа дера даьллера… итт лор хьаьвзича а».

Бакъду, де-буьйса далале, денъелла, чIегIардиг санна, екаш яра къона дархо. Шен бунастарна йинчу чевне хьажа палате веанчу хирургана хьехарш дора йоIа: – Варий, варий, дика хьовзалахь. Маггане а мегар дац хьуна со лаьнкIа 6 йитар.

Моьттур дара, лоьраша шайна дага деъ-деанарг до дархочух. ХIара хирург-м, вела а къежий, Iадда Iара. Ткъа и араваьлча, Дарья Петровнас ЛаьнкIа – астагIа.

цкъа, Iа а ца елла, йоIе забарца хаьттира:

**– Ма чIогIа дихкина ахь цунна хьо лаьнкIа йитар. ХIунда ца лаьа хьуна иза?**

**– Ойн, айхьа ойла ел ахь! – аьлла, хьалакхоссаелира йоI. – Сан фамили хIун ю хаьий хьуна? – Дарья Петровнас ца хаьа бохучу уьшарца корта**ластийча, дозаллийца санна элира: – Косолапова ю хьуна! ХIинца кхетий хьо?

ГIадбахана бийлабелира чуьрнаш. И йоI ца ялийнехьара, е а йиш ца хиллера палатехь болчу зударийн – оццул сакъералора массеран а, цхьана дагаххьий, самукъаненний йолчу цуьнца. Вассина а чIогIа езаелира йоI, цо ша ерзийча санна хеташ. Ткъа, Косолапова ша-м бIаьстенан малхехь денло зIийдиг санна, дено-дено талуш дIайоьдура. КIира зама ялале, хьаьрса човка а хилла, «даьнкъ-дIонкъ» бохуш, шен Iаса а луьйзуш, чухула кхийсалуш, лелара иза.

Цкъа кхоссалой Вассина тIейоьдий, цунна хIума яайора, тIаккха операци йинчу Дарья Петровнина тIехьодий, аьрру куьг цуьнан зоьпарш тоьхна долу дела, книжкин кехаташ хоьрцура (даима йоьшуш хуьлура иза-м). Кхечун юргIа тадора. Цу тIе хаддаза цхьацца къамелаш дора я эшарш лоькхура.

Бакъду, суьйренгахьа лестича къарлора. Пхьор дууш йоллушехь наб а озайой, Iайг-хIума охьа а, йожош, дIатаьIара ша Iаччохь. ТIаккха-м яккхий зурманаш лекхча а хезар дацара «човкина». ХIетте массара а вовшийн сецавора, гIовгIанаш ма е бохуш. Эццахь – «ХIан, сан гIоьнча а дIакхетта хIинца», – олий, сестрас, пиллиг санна, яйн йоI, кара а оьций, шен метта охьаюьллура.

**– Кхана-лама хIара цIа яха а мегар ду, – элира цхьана дийнахь, Дарья Петровнин маьнги улле а хиъна, лоьро.**

**– Косолапова юьйций ахь?**

**– ХIаъ. Хьо а дукха хьелур яц хIинца-м, вуьйш а. Суна юьсу ерг хьуьлларниг ю. – Цкъоцкъамийн эшарехь ша Васса юьйцийла хаийтира лоьро.**

**– И-м хIинцале кога а яхана, Тамарин накъосталлийца палати чухула йолало, – там бира лоьрана сестрас. Ткъа лор, хIоранна дан дезарг**а хьехна араваьлча, шена хеташ дерг алаза ца Iийра сестра.

**– Ахмед Абдурзаковичан мостагI ву-кх и йоккха стаг, кхоччуш та а елла, адам хилла дIагIур яц аьлларг, – Дарья Петровнин лере а**хилла дуьйцура сестрас, цунна дан догIу дарба а деш. – И-м тIехула танк яьлча санна ярий тхуна еача. Денъелла дIагIур яц иза-м. Цуьнан-м хьаха ирс ма дара дийна а, елла а йоцуш Iазап хьоьгучул, елла дIаяьлча.

Сов собарен, эсала йолу архитектор, хIинца гуттар чуьраелира:

– Баха а бохий ахь и санна дерш!? Цунна-м ловзаргахь ца хиллий чевнаш. Капитана дуьйцуш ца хезира хьуна, и зуда чIогIа хьоме хеташ хилар шайн полкехь? Хьо а ма яра цо и хастош. Масийтта фашист хIаллаквеш, дуккха а вайн советски адамаш кIелхьара даьхний цо-м… Дарья Петровна карзахъяьлла, тIаьхь-тIаьхьа аз ойуш дийца йоьлча:

**– Эс-с, ма дестийна дуьйцу аш цо лелийнарш! – ца ешаш бат саттийра сестрас. – ТIом хьан ца бина? ХIокху йоIа а бина иза-м. – Дарья Петровнин**ойла хийцаялийтархьама, улле еанчу Тамаре хаьттира: – Дийцахьа, Човка, хьан хIун кхиамаш хилла тIамехь?

Шен лаамехь яхана хилла йоI тIам тIе. Цо дийцарехь, ша жима бер долуш шех хаьдда наний, ваший дагахь доцуш гучу а даьлла, Москвера уьш болчу йоьдуш, Волгоградера немцой малхбузехьа лоьхкуш, дакъалаца йоьллера (Берлин гар хир ду-кх бохург а дара дагахь).

Ткъа дIасхьаьвзина ялале, и ца оьшу чов а йина, юкъахъяьккхира ша, бохура йоIа.

Бийлабелира чуьрнаш. Цхьаммо бIаьца йира архитекторе кхидIа а леехьа и аьлла. Корта таIийра Дарья Петровнас. Хаьттира:

**– Фамилина-м реза яцара хьо, делахь цIе-м хаза ю!?**

**– Ойн, баха а бохий ахь ишттаниг! – ши куьг вовшахтоьхна хьалакхоссаелира йоI. – ЦIе хаза ю, тов! Товш хир яра иза цхьана хазачу гуьржечух**терачу йоIана тиллина елхьара. Ткъа со? Сох хуьлу Тамара? – Цхьа жимма метта а еана. – Хьажал ларрий соьга. Месаш – хьаьрса-беса.

**Урокана хаттарш т1едахкар:**

-«Ирсан орам» -роман кхолларан истори йовзийтар, кхолларан истори йовзийтар -«Г1амар»-поэма хьанах лаьцна ю, мила ю цу т1ехь юьйцург?

«Ирсан орам» -роман хьанах лаьцна ю?

«Ирсан орам»- роман еша, чулацам схьабийца.

 Хьехархо: Газимагомаева З.А.